《嘉定试院夜坐》
宋代·黄琮

抛却蒲葵扇，新凉晚更加。雨声过江去，月色上城斜。

满地竹柏影，一林柑子花。水沈休再爇，香透碧窗纱。

作者简介：宋兴化军莆田人，字子方。哲宗元符三年进士。为长溪尉。迁知闽清，不畏强御，捐俸代民输租，时有“闽清清过伯夷清”之谣。移知同安，与陈麟、翁谷号“三循吏”。后通判漳州，年五十二致仕。